《赠陈维崧》
清代·任源祥

灼灼幽兰花，馨香不自持。昂昂千里驹，终当任驱驰。

寒暑相代谢，岁用各有时。譬彼齐纨扇，当春复光辉。

华堂列高烛，清夜相追陪。鸡鸣驾言别，俯仰各赋诗。

江汉东南流，浮云西北飞。愿君崇令名，千载以为期。

作者简介：明末清初江南宜兴人，初名元祥，字王谷，别号善卷(一作权)子，学者称息斋先生。明诸生。与同乡陈定生最友善。入清，弃科举，以诗文自娱，与定生子其年及侯方域、魏禧等相交往。诗文成就俱高，而尤精经世之学，助州县治刑名钱谷，均有成绩。卒于康熙十年以后，年五十余。有《鸣鹤堂诗文集》。